## Pradas anuncia la tramitació del nou PORN de serra Gelada caducat des de 2015 i es compromet a executar aquesta legislatura la connexió tramviària integral de la Marina

*** La consellera avança la realització d'obres per a millorar el sanejament de l'aigua entre Benidorm i l'Alfàs del Pi per valor de més de 3 milions d'euros
* Salomé Pradas renova les concessions de transport per a garantir la mobilitat de 200.000 persones usuàries de la comarca de la Marina**

La consellera de Medi Ambient, Aigua, Infraestructures i Territori, Salomé Pradas, ha anunciat que la Generalitat “començarà els tràmits per a aprovar un nou pla d'ordenació de recursos naturals (PORN) del Parc Natural de Serra Gelada, que estava caducat des de l'any 2015”.

Pradas ha realitzat aquest anunci després de visitar l'Ajuntament de Benidorm, on ha explicat que el compromís del Consell és “elaborar un nou document que compte amb el màxim consens i conjugue aspectes tan importants com la conservació, l'aprofitament dels usos i el gaudi ordenat d'aquest espai protegit”.

En aquesta línia, la consellera ha assenyalat que “la defensa del medi ambient no pot ser incompatible, i no ho és, amb el desenvolupament i els usos agrícoles del nostre territori. Per això, analitzarem la proposta del consistori de permetre la creació de basses d'ús agrícola a l'entorn del parc natural”.

**80 milions per a millorar la infraestructura ferroviària**

Durant la reunió de treball, Salomé Pradas ha informat que la Generalitat executarà la connexió tramviària integral de la Marina. Un projecte -ha dit- “va quedar guardat en els calaixos i ara es treballarà i impulsarà des del diàleg amb els municipis afectats perquè siga una realitat aquesta legislatura”.

Prova d'això -ha indicat- “és que ja estem millorant la infraestructura d'aquestes línies, com a pas previ a la futura connexió de la Marina”. En aquest sentit, Pradas ha informat que aquest mes de setembre “s'adjudicaran tres grans actuacions amb un pressupost de 80 milions d'euros que dotaran al servei ferroviari del TRAM d’Alacant de més capacitat, regularitat, millorarà les freqüències de pas i serà més respectuós amb el medi ambient”.

Es tracta de la duplicació de via i electrificació en les línies 1, l'electrificació de la línia 9 i l'encreuament tècnic i duplicació de via del tram l’Albir-Altea. Unes actuacions que, ha indicat Pradas, “suposaran un gran benefici mediambiental perquè suprimeix l'ús del motor dièsel en la línia 9, la qual cosa generarà menys gasos efecte d'hivernacle i reduirà l'impacte acústic”.

Un altre dels projectes que s'ha desbloquejat és el de l'EPSAR per a iniciar les obres d'adequació de les impulsions i estacions de bombament entre Benidorm i l'Alfàs del Pi. “Després de 8 anys d'inacció de l'anterior Consell, posarem en marxa aquestes obres que compten amb un pressupost de 3,3 milions d'euros i que començarà quan acabe la temporada alta d'estiu a Benidorm a petició del consistori”, ha indicat la consellera.

Després de la reunió de treball amb l'alcalde de Benidorm, Toni Pérez, Pradas ha visitat el Parc Natural de Serra Gelada i el municipi de la Nucia.

Salomé Pradas ha assenyalat que "aquest Consell atendrà tots els municipis d'aquesta Comunitat per damunt de dogmatismes i d'imposicions ideològiques”. "La meua visita de hui a Alacant -ha continuat- posa en evidència la deixadesa i la desídia que ha caracteritzat la gestió de l'anterior Consell, que va governar d'esquena a la província".

"Hui venim amb compromisos tangibles com la regulació del PORN després de 8 anys, una inversió de 80 milions en la modernització de la infraestructura ferroviària d'FGV a la Marina Baixa, la posada en servei urgent del transport metropolità que estava en perill per a més de 200.000 usuaris, a més de noves millores en el sanejament bloquejades durant dues legislatures”, hi ha afegit.

La titular de Medi Ambient ha indicat que aquesta visita suposa “un pas més en la nostra atenció al municipalisme, perquè significa donar prioritat als interessos i les necessitats de la ciutadania”.

Fecha: 04/09/2023